Freelancere og andre såkaldte atypisk ansatte har ikke de rettigheder, der følger med et fast fuldtidsjob – såsom ret til pension, barsel og løn under sygdom. Det er ofte også vanskeligere for atypisk ansatte at få tid, råd og rum til at videreuddanne sig. HK mener, at disse rettigheder, der danner rammen om en tryg tilværelse – herunder ret til efteruddannelse – skal være i orden. Uanset om du er fastansat lønmodtager eller ej. HK arbejder for politisk regulering, som spænder et bredt sikkerhedsnet ud under atypisk ansatte. Og vi arbejder for klare regler i platformsøkonomien. For platformsvirksomheder skal ikke kunne snige sig uden om deres arbejdsansvar og tilbyde vilkår, der bryder med spillereglerne på det danske arbejdsmarked. Der skal være ordnede forhold, og platforme i Danmark skal betale skat og moms – ligesom alle andre virksomheder.